b'\n_START_ARTICLE_\nMedgalakti\xc4\x8dna zvezda\n_START_PARAGRAPH_\nMedgalakti\xc4\x8dna zvezda ali tudi klate\xc5\xa1ka zvezda (angle\xc5\xa1ko rogue star) je zvezda, ki gravitacijsko ni vezana na katero izmed galaksij. Njihov obstoj je bil v poznih 1990-ih v znanstveni srenji predmet razprav, v splo\xc5\xa1nem pa velja, da so produkt trkov galaksij. Leta 1997 so z odkritjem tak\xc5\xa1nih vrst zvezd ovrgli splo\xc5\xa1no prepri\xc4\x8danje, da zvezde obstajajo le znotraj galaksij. Najprej so jih odkrili v jati v Devici, kjer jih je verjetno pribli\xc5\xbeno bilijon (10^{12}\\, ). Slu\xc4\x8dajno odkritje planetne meglice v Devici, ki je dale\xc4\x8d stran od katere galaksije, je leta 1996 ponudilo \xc5\xa1e dodatni dokaz, da tak\xc5\xa1na medgalakti\xc4\x8dna telesa res obstajajo._NEWLINE_\xc4\x8ceprav na\xc4\x8din kako te zvezde nastanejo \xc5\xa1e vedno ni znan, je prevladujo\xc4\x8da teorija, da lahko trk dveh ali ve\xc4\x8d galaksij izvr\xc5\xbee zvezde v prostrana prazna obmo\xc4\x8dja medgalakti\xc4\x8dnega prostora._NEWLINE_Po drugi teoriji naj bi zvezde iz njihovih galaksij izvrgle supermasivne \xc4\x8drne luknje._NEWLINE_Leta 1997 so z Hubblovim vesoljskim daljnogledom odkrili ve\xc4\x8d medgalakti\xc4\x8dnih zvezd v jati Device. Kasneje so odkrili drugo skupino medgalakti\xc4\x8dnih zvezd v jati v Pe\xc4\x8di._NEWLINE_\xc4\x8ceprav to\xc4\x8dna masa teh zvezd ni znana, jo ocenjujejo na 10\xc2\xa0% mase jate v Devici. To pomeni, da je njihova masa ve\xc4\x8dja od mase katerekoli od 2500 galaksij v tej jati._NEWLINE_Medgalakti\xc4\x8dne zvezde v jati v Devici tvorijo masivno skupino pribli\xc5\xbeno 300.000 svetlobnih let stran od najbli\xc5\xbeje galaksije, kar je enako premeru treh na\xc5\xa1ih Galaksij.'